**REPUBLIKA SRPSKA**

**NARODNA SKUPŠTINA**

**Z A P I S N I K**

**sa svečane sjednice Narodne skupštine Republike Srpske,**

**održane dana 14. aprila 2016. godine u Banjoj Luci**

Svečana sjednica Narodne skupštine Republike Srpske održana je 14. aprila 2016. godine u Banjoj Luci.

Predsjednik Narodne skupštine Republike Srpske g. Nedeljko Čubrilović, otvorio je Svečanu sjednicu i pozdravio:

* predsjednicu parlamenta Republike Srbije gđu Maju Gojković;
* ambasadora Republike Srpske;
* konzula Republike Srbije u BiH;
* predsjednika Vijeća naroda gđu Nadu Tešanović;
* predsjednika Ustavnog suda Republike Srpske g. Džerarda Selmana.
* Potom je predsjednik Narodne skupštine pozdravio sve ostale akreditovane organizacije i goste, kao i predstavnike sredstava javnog informisanja.

Konstatovano je da su odsustvo sa sjednice najavili narodni poslanici: g. Dragan Galić, g. Zoran Pologoš, gđica Ivana Lovrić, gđa Slađana Nikolić, g. Dragomir Vasić, g. Siniša Ilić, g. Branko Butulija, g. Nikola Gavrić, g. Zlatko Maksimović, g. Goran Đorđić i g. Marinko Božović.

Prešlo se na utvrđivanje prijedloga dnevnog reda svečane sjednice Narodne skupštine Republike Srpske, kako nije bilo prijavljenih za raspravu pristupilo se izjašnjavanju o istom.

Skupština se izjasnila o prijedlogu dnevnog reda.

**DNEVNI RED**

1. Obraćanje predsjednice Narodne skupštine Republike Srbije Maje Gojković

*(71 narodni poslanik je glasao ''za'', niko nije glasao “protiv'', niko se nije ''uzdržao'' od glasanja)*

Usvojen je dnevni red Svečane sjednice Narodne skupštine Republike Srpske.

Predsjednica Narodne skupštine Republike Srbije se obratila narodnim poslanicima sljedećim govorom:

*''Zahvaljujem predsedniče.*

*Poštovani predsedniče Narodne skupštine g. Čubriloviću, uvaženi narodni poslanici, dame i gospodo,*

*Uvek je zadovoljstvo posetiti Banjaluku i Republiku Srpsku, a posebna je čast kada to činite ispred institucije svih građana Republike Srbije, Narodne skupštine, dajući tako doprinos razvoju bližih i čvršćih odnosa Srbije i Republike Srpske.*

*Između Srbije i Republike Srpske, kao što znate, oduvek je aktivna saradnja i to na osnovu Sporazuma o uspostavljanju specijalnih i paralelnih odnosa koji smo potpisali 2007. godine. To nam je omogućilo da već sledeće godine naša dva parlamenta prilikom obeležavanja postojanja šesnaste godišnjice postojanja Republike Srpske ovde u Banjaluci, 9. januara 2008. potpišu Protokol o parlamentarnoj saradnji.*

*Susretima naših parlamentaraca i saradnjom skupštinskih radnih tela u trinaest važnih oblasti, dve skupštine ispunjavaju obaveze i ciljeve iz Sporazuma o uspostavljanju specijalnih paralelnih odnosa.*

*U skladu sa ovim sporazumom, ta saradnja je usmerena ka društvenom i privrednom razvoju Srbije i Republike Srpske, kao i BiH i regiona u celini.*

*Okvir za saradnju dva parlamenta postoji, a u narednom periodu potrebno je da dodatno intenziviramo saradnju i taj okvir ispunimo još konkretnijim sadržajem. Važno je da radimo na postavljenim temeljima i damo zakonodavnu podršku projektima naših vlada, jer znamo koliki značaj Republika Srpska za Srbiju i Srbija za Republiku Srpsku imaju.*

*Poštovani poslanici, želim da naglasim da je Sporazum sa Narodnom skupštinom Republike Srpske prvi parlamentarni sporazum koji je Narodna skupština Srbije potpisala 2008. godine. U međuvremenu Srbija je potpisala značajan broj sporazuma o saradnji i sa drugim parlamentima, ali sa Srpskom imamo najdužu praksu institucionalne parlamentarne saradnje.*

*Podsjetiću vas da smo do sada realizovali dvanaest susreta predsjednika parlamenata i sedam sastanaka odbora, i to za Evropske integracije, Ekonomski razvoj, Pravosuđe i upravu, Dijasporu, Odbranu i bezbednost i Kontrolu službi bezbednosti kao jednu značajnu posetu, čak sedam odbora Narodne skupštine Republike Srpske koji su održali odvojene sednice sa odborima Skupštine Republike Srbije. Na osnovu ovoga vidljiv je značaj koji oba parlamenta pridaju našoj saradnji.*

*Ipak, želim da naglasim da još uvek postoji veliki potencijal za dalje intenziviranje koji moramo da iskoristimo i uverena sam da će i novi saziv Skupštine Srbije nastaviti ovaj posao, jer kao što znate moja poseta Banjaluci u svojstvu predsednice Narodne skupštine poslednja je u ovom mandatu. I upravo to što smo rad u ovom skupštinskom sazivu zaokružili ovom posetom svedoči i o tome koliki značaj dajemo saradnji sa parlamentom Republike Srpske.*

*Uvaženi parlamentarci, smatram da je jedan od glavnih ciljeva rada naših parlamenata, da moramo da unapredimo život građana sa obe strane reke Drine.*

*Samo jake i stabilne demokratske institucije mogu da budu garancija kvalitetnog i sigurnog života svakog pojedinca. Zato, ovi naši napori unapređenja zakonodavstva, moraju da budu usmereni ka postizanju boljeg ekonomskog okvira privrednog ambijenta, mogućnosti za zapošljavanje, posebno mladih, boljih uslova rada i slobodne tržišne utakmice.*

*Na takav način i naši parlamenti će biti u funkciji podsticanja privrednog rasta veće trgovinske razmjene Srbije i Srpske kao i BiH u celini.*

*Dame i gospodo, pokazali smo da budemo spremni jedni uz druge onda kad je teško. Tako je bilo u mnogim situacijama, a pomenući samo zajedničke napore u saniranju posledica katastrofalnih poplava koje su 2014. godine pogodile čitav region, i to zajedništvo što naši građani i u Repubilici Srpskoj i u Srbiji žele da vide.*

*Zato je važno što smo zajedno uspeli da obnovimo Osnovnu školu „Srbija“ u Crkvinama kod Šamca, koja je potupno stradala u poplavama te 2014. godine.*

*Uverena sam da će biti još zajedničkih škola i sportskih dvorana, i da će građani Republike Srpske biti još zadovoljniji onim što Srbija odvaja u skladu, naravno, s onim sa čim mi raspolažemo.*

*Od svih reči koje mi političari izgovorimo, za naše građane su važnija dela koja ostavimo, bilo da je to neka nova škola, Andrićev institut, izgrađeni putevi.*

*Poštovani poslanici, želim da ukažem na ono što sam ubeđena da je najvažnije za naše građane, dosadašnja ekonomska saradnja i privredna razmena Srbije i Srpske na zavidnom niovu i predstavlja dobru osnovu da se ona i dalje uvećava.*

*Smatarm da će aktuelni infrastrukturni, energetski projekti, na kojima rade naše dve vlade, značajno doprineti unapređenju privredne saradnje. Uprvo to treba da bude prioritet u narednom periodu, realizacija što više konkretnijih projekata koji će se pozitivno odraziti na dalji privredni rast i standard naših građana.*

*Trgovinske veze sa Republikom Srpskom se posebno ističu u tom okviru saradnje sa BiH, kao jednim od najznačajnih spoljno-trgovinskih partnera Srbije.*

*Republika Srpska najviše robe uvozi iz Srbije i najviše svoje robe, posle Italije, plasira na Srpskom tržištu, a Srbija je najveći investitor upravo ovdje.*

*Sudeći po potencijalima i obostranom interesovanju privrednika, obim međusobne trgovine i ulaganja, ali i kvalitet u smislu uspostavljanja i viših oblika saradnje, kao što su zajednički projekti, udruženi nastup na trećim tržišta, mogli bi i moraju da budu znatno veći.*

*Naše firme pojedinačno imaju relativno skromne resurse, da bi bile ozbiljniji konkurenti razvijenim kompanijama u svijetu, međutim, udruženi možemo mnogo bolje da iskoristimo komparativne prednosti i ojačamo našu konkurentsku sposobnost.*

*Dame i gospodo, naše kompanije dosta očekuju od realizacije zajedničkih infrastrukturnih i razvojnih projekata dogovorenih na niovu naše dve vlade, kao što je Projekat Podrinje, kojim je obuhvaćena 31 lokalna samouprava iz Republike Srpske i Srbije.*

*Važno je da u narednom periodu vidimo kako da ubrazamo rad na putnim vezama između Srpske i Srbije, pre svega put ka Bijeljini i Višegradu, kao i da se završe radovi na mostu Bratunac-Ljubovija.*

*Smatramo da će izgradnja puteva na kojima zajedno radimo, dodatno da približi Srbiju i Srpsku kao i Srbiju i BiH. Naravno, za veći priliv investicija i za privredni razvoj ne samo u Srbiji i Republici Srpskoj već i u BiH i regionu, važna je stabilnost, kako ekonomska tako i politička i to stabilnost, naglašavam, čitavog našeg regiona.*

*Poštovani poslanici, upravo to je ono zašto se zalažemo svim svojim snagama, čuvanjem mira, stabilnosti i prosperiteta, kroz poštovanje Dejtonskog mirovnog sporazuma, i jačanje veza građana Srbije i Srpske, bliskosti i prijateljstva koja uzajamno osećamo i za koje želimo da podstaknu čitav region na snažniju saradnju i razumevanje.*

*Ta snažnija saradnja i razumevanje u ime okretanja ka budućnosti i slobodnog razvoja svakog posebno i regiona u cijelini, je glavni cilj na kome neumorno danas radi Vlada Republike Srbije, na čelu sa predsjednikom Vlade g. Aleksandrom Vučićem.*

*Sposobnost da se saosećamo sa drugima i u gubitku i u radosti uspeha je najbolja osnova za jačanje poštovanja, poverenja i saradnje, a to je ključ za uspeh svih nas.*

*Zato očuvanje trajnog mira i stabilnosti u regionu mora da bude prvi i osnovani cilj svih nas zajedno.*

*Poštovani predsjedniče, dame i gospodo, poštovani poslanici i poslanice, zaključila bih ovo obraćanje vama, predstavnicima građana Republike Srpske, Srbija poštuje teritorijlni integritet BiH, u skladu sa Dejtonskim mirovnim sporazumom.*

*Srbija će jasno, čvrsto i nedvosmisleno uvek biti uz Republiku Srpsku i Republika Srpska nikada neće biti sama.*

*Hvala vam na vašoj pažnji.*

Na kraju se predsjednik Narodne skupštine Republike Srpske g. Nedeljko Čubrilović zahvalio gđi Maji Gojković.

Ovim je predsjednik Narodne skupštine Republike Srpske zaključio Svečanu sjednicu.

Sastavni dio ovog zapisnika je Tonski zapis Svečane sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Marko Aćić Nedeljko Čubrilović***